ჯორჯ ჰერბერტ მიდი

ჯორჯ ჰერბერტ მიდი (ინგლ. George Herbert Mead; დ. 27 ფურთუთა, 1863, საუთ-ჰადლი, მასაჩუსეტსი, ააშ — ღ. 26 პირელი, 1931, ჩიკაგო, ილინოისი, ააშ) — ამერიკალი ფილოსოფოსი, სოციოლოგი დო ფსიქოლოგი, პრაგმატიზმიშ შანულამი ფიგურა. მერჩქინელი რე სიმბოლური ინტერაქციონიზმიშ ართ-ართ დუმარსხუაფალო. თიში იდეეფქ დიდი გოლინა იღვენუ სოციოლოგიაშ ჩიკაგოშ სკოლაშა.

დებადჷ მასაჩუსეტსიშ ნოღა საუთ-ჰადლის, პროტესტანტეფიშ ფანიას. გურაფულენდჷ ობერლინიშ კოლეჯის, სოდეთ 1883 წანას მიპალუ ხელუანობეფიშ ბაკალავრიშ ხარისხი. 1887 წანას მიდიქ გურაფა გაგინძორჷ ჰარვარდიშ უნივერსიტეტის, სოდეთ თიში ინტერესეფიშ სფერო რდჷ ფილოსოფია დო ფსიქოლოგია. 1888 წანას მიდიქ ჰარვარდი ქიდიტუ დო მიდართჷ ლაიფციგიშა (გერმანია). ჸათაქ მიდი გიშარჩქინელი გერმანალი ფსიქოლოგი ვილჰელმ ვუნდტიწკჷმა გურაფულენდჷ.

1891 წანაშე მიდი მუშენდჷ მიჩიგანიშ უნივერსიტეტის, სოდეთ გეჩინებაფუ ჩარლზ ჰორტონ ქული დო ჯონ დიუი, ნამუეფქჷთ კაბეტი გოლინა იღვენუეს მიდიშ არზუანობაშა.

1894 წანას ჯორჯ ჰერბერტ მიდიქ, ომუშებუშა გინილჷ ჩიკაგოშ უნივერსიტეტიშა, სოდეთ ღურაშახ მუშენდჷ.

რესურსეფი ინტერნეტის

 ბიოგრაფია სტენფორდიშ ფილოსოფიური ენციკლოპედიას
 მიდიშ პროექტი ნახანდეფი
 ნახანდეფი LibriVox-ის (აუდიოწინგეფიშ ოჯარალე დომეინი)

კატეგორია:ამერიკალეფი
კატეგორია:ამერიკალი ფილოსოფოსეფი
კატეგორია:ამერიკალი ფსიქოლოგეფი
კატეგორია:ამერიკალი სოციოლოგეფი